**STANOVY**

**Perínskeho klubu mládeže**

**Názov:** Perínsky klub mládeže

**Sídlo:** Perín 188, 044 74 Perín

**Článok I**

**Základné ustanovenia**

1. Perínsky klub mládeže (ďalej len „klub“) je dobrovoľná apolitická nezisková organizácia združujúca mládež z obecnej časti Perín v obci Perín-Chym.
2. Klub pôsobí v obci Perín-Chym. Externé aktivity klubu majú pôsobnosť na celom území Slovenskej republiky.
3. Klub je právnickou osobou, ktorá v rozsahu svojej pôsobnosti nadobúda práva a povinnosti a pri svojej činnosti dodržiava všeobecne platné normy.

**Článok II**

**Hlavné ciele a činnosti**

1. Hlavné ciele klubu:

* všestranné rozvíjanie svojich členov a vytváranie podmienok na ich sebarealizáciu,
* poskytovanie priestoru mládeži na efektívne využitie voľného času,
* napomáhanie rozvoja záujmovej činnosti mládeže v spolupráci s obcou a organizáciami svojho typu,
* podpora vzájomných stykov mládeže medzi obcami,
* podpora športového vyžitia mládeže.

1. Pre naplnenie uvedených cieľov klub uskutočňuje nasledovné aktivity:

* kolektívne a individuálne aktivity rozvíjajúce schopnosti členov,
* klubové činnosti s orientáciou na šport, rozvoj logického myslenia, rozvíjanie zručností členov a iné,
* organizovanie domácich a zahraničných exkurzií, výletov a poznávacích zájazdov,
* organizovanie športových a kultúrnych podujatí pre členov a širokú verejnosť.

**Článok III**

**Členstvo**

1. Členskú základňu klubu tvoria:

* členovia,
* čestní členovia,
* aktívni členovia.

1. Najvyšším stupňom členstva je aktívne členstvo.

**III a)**

**Vznik a zánik členstva**

1. Členstvo v klube je dobrovoľné. Členom sa môže stať fyzická osoba po dovŕšení 14 roku života alebo právnická osoba.
2. Uchádzač o členstvo musí podať písomnú prihlášku, v ktorej žiada o členstvo v klube. Výkonná rada preskúma náležitosti a platnosť prihlášky. Po prijatí jeho prihlášky Výkonnou radou sa žiadateľ o členstvo stáva členom klubu po splnení týchto podmienok:

* zaplatenie členského poplatku,
* podpísanie prehlásenia o rešpektovaní vnútorného poriadku a všetkých vyhlášok klubu.

1. Dokladom členstva je členský preukaz, ktorý vydáva klub a zapísanie do registra členov. Po zániku členstva je povinný držiteľ preukazu vrátiť preukaz klubu.
2. Členská schôdza môže udeliť čestné členstvo na základe nominácie Výkonnej rady osobám, ktoré sa zaslúžili o rozvoj klubu. Na čestné členstvo sa vzťahuje výnimka v článku III b) odsek 3.
3. Výkonná rada môže udeliť členovi aktívne členstvo. Aktívnym členom sa môže stať ktorýkoľvek člen, ktorý sa dlhodobo a veľmi aktívne podieľa na práci združenia, pomáha pri organizácii súťaží a aktivitách organizovaných klubom.
4. Aktívne členstvo udeľuje výkonná rada 2/3 väčšinou hlasov, po prerokovaní podnetu na udelenie aktívneho členstva, ktoré podal niektorý z aktívnych členov klubu alebo na vlastný podnet.
5. Zánik členstva:

* vystúpením – členstvo zaniká dňom doručenia písomného oznámenia člena o vystúpení z klubu,
* úmrtím fyzickej osoby, resp. zánikom právnickej osoby,
* zánikom klubu,
* vyškrtnutím z dôvodu nečinnosti člena,
* vylúčením, ak člen opätovne a napriek výstrahe porušuje členské povinnosti, alebo stanovy klubu.

1. Člen bude z dôvodu nečinnosti vyčiarknutý, ak sa viac ako 3 mesiace nezúčastnil žiadnej aktivity v klube alebo ak nezaplatil členský poplatok najneskôr do 30 dní od doručenia písomnej žiadosti o jej zaplatenie.
2. O vylúčení rozhoduje Výkonná rada. Proti rozhodnutiu o vylúčení má právo podať člen odvolanie na členskú schôdzu do 15 dní od doručenia písomného rozhodnutia Výkonnej rady o vylúčení**.** Ak tak neurobí, bude po uplynutí 15. dňa právoplatne vymazaný z členského registra. Ak podá odvolanie, tak Členská schôdza sa musí zísť a vylúčenie prerokovať po doručení odvolania do 15 dní. Proti rozhodnutiu členskej schôdze sa nedá odvolať. Po vylúčení môže vylúčený člen opätovne požiadať o členstvo po uplynutí obdobia, ktorej dĺžku udávajú vnútorné smernice združenia v závislosti od závažnosti priestupku

**III b)**

**Práva a povinnosti členov**

1. Člen má právo:

* podieľať sa na činnosti klubu,
* voliť od 15 rokov do orgánov klubu,
* rozhodovať prostredníctvom orgánov o činnosti a zámeroch klubu,
* obracať sa na orgány s podnetmi, návrhmi a sťažnosťami,
* byť informovaný o činnosti a rozhodnutí orgánov klubu.

1. Aktívny člen má okrem práv bežného člena:

* právo byť volený do orgánov klubu od 18 rokov,
* zúčastňovať sa zasadnutí výkonnej rady.

1. Aktívny člen a člen združenia má tieto povinnosti:

* aktívne sa podieľať na činnosti združenia,
* chrániť majetok organizácie a zveľaďovať ho,
* dodržiavať stanovy združenia,
* platiť stanovené členské príspevky,
* dbať o dobré meno a povesť združenia,
* hájiť a presadzovať záujmy klubu.

1. Čestný člen nemá právo voliť ani byť volený. Má právo využívať klubovú budovu a jej inventár na činnosti tomu určené podľa vnútorného poriadku klubovej budovy a právo zúčastňovať sa aktivít organizovaných klubom.

**Článok IV**

**Orgány Združenia**

1. Orgány klubu sú:

* členská schôdza,
* výkonná rada,
* predseda,
* kontrolór.

**IV a)**

**Členská schôdza**

1. Členská schôdza je najvyšším orgánom klubu. Členská schôdza združuje všetkých členov združenia. Je uznášania schopná, ak je prítomná nadpolovičná väčšina členov klubu. Právnické osoby zastupuje ich štatutárny zástupca.
2. Členská schôdza:

* prijíma a mení stanovy na podnet výkonnej rady,
* prijíma, mení alebo ruší vyhlášky a vnútorné smernice klubu,
* volí a odvoláva členov výkonnej rady,
* schvaľuje ročný plán aktivít klubu, ktorý predkladá výkonná rada,
* schvaľuje rozpočet klubu, ktorý predkladá výkonná rada,
* schvaľuje výročnú správu, ktorú predkladá kontrolór,
* volí a odvoláva kontrolóra,
* rozhoduje o zániku klubu a o spôsobe majetkového vysporiadania klubu.

1. Členská schôdza rozhoduje 2/3 väčšinou hlasov.
2. Zasadnutie členskej schôdze riadi a zvoláva výkonná rada. Zasadnutie členskej schôdze sa zvoláva podľa potreby, ale najmenej raz ročne. Výkonná rada zvolá členskú schôdzu aj keď o to požiada nadpolovičná väčšina členov najmenej do 30 dní od podania žiadosti.
3. Zasadnutie členskej schôdze môže byť verejné – otvorené pre pozorovateľov a hostí, alebo neverejné – otvorené len pre členov klubu.
4. O priebehu zasadnutia členskej schôdze sa musí spísať zápisnica. Zápisnica musí obsahovať názov klubu a jeho sídlo, miesto a čas konania členskej schôdze, mená účastníkov a ich podpisy, meno vedúceho zasadnutia a zapisovateľa, opis prerokovania bodov schôdze, všetky predložené návrhy a rozhodnutia členskej schôdze s uvedením výsledkov hlasovania.

**IV b)**

**Výkonná rada**

1. Výkonná rada je výkonným orgánom združenia, ktorý riadi a koordinuje činnosť klubu medzi dvoma zasadnutiami členskej schôdze. Volia sa do nej šiesti členovia spomedzi aktívnych členov.
2. Výkonná rada sa schádza najmenej raz za štvrťrok.
3. Výkonná rada rozhoduje nadpolovičnou väčšinou hlasov.
4. Výkonná rada vykonáva tieto funkcie:

* určuje výšku členského poplatku na daný polrok,
* zvoláva a obsahovo pripravuje členskú schôdzu,
* predkladá správu o činnosti a hospodárení klubu,
* zabezpečuje vedenie predpísanej evidencie a dokladov združenia,
* vypracováva návrhy na schválenie členskou schôdzou,
* predkladá návrh na rozpočet,
* predkladá ročný plán činnosti,
* predkladá návrh na zmenu stanov,
* rozhoduje o prijatí a vylúčení člena.

1. Výkonná rada môže na zabezpečovanie svojej činnosti a fungovania združenia:

* využívať finančné zdroje združenia,
* využívať priestory združenia na činnosti schválené členskou schôdzou.

1. Výkonná rada na svojej prvej schôdzi, ktorá sa musí uskutočniť do 7 dní po zvolení novej Výkonnej rady, volí spomedzi svojich členov predsedu, podpredsedu, zapisovateľa a pokladníka.
2. V prípade zániku členstva niektorého z členov výkonnej rady sa zvolá zasadnutie členskej schôdze, ktorá zvolí náhradníka. V prípade zániku členstva predsedu ho zastupuje podpredseda do doby zasadnutia členskej schôdze.
3. Funkčné obdobie výkonnej rady je 4-ročné.

**IV c)**

**Predseda**

1. Predseda je štatutárnym orgánom združenia, ktorý zastupuje združenie navonok. Ako štatutárny orgán má podpisové právo.
2. Volí ho spomedzi seba výkonná rada.
3. Funkčné obdobie predsedu končí spolu s funkčným obdobím Výkonnej rady.

**IV d)**

**Kontrolór**

1. Kontrolór je kontrolným orgánom združenia, ktorý za svoju činnosť zodpovedá členskej schôdzi. Je volený na 4 roky.
2. Kontrolór nesmie byť členom výkonnej rady.
3. Kontrolór má k svojej činnosti prístupné všetky dokumenty a informácie.
4. Povinnosti kontrolóra:

* kontroluje pravidelne štyrikrát ročne hospodárenie združenia,
* predkladá raz za polrok informatívnu správu o hospodárení výkonnej rade a každý rok členskej schôdzi aj s návrhom opatrení,
* kontroluje dodržiavanie stanov a vnútorného poriadku.

**Článok V**

**Majetok a hospodárenie**

1. Klub svoj nehnuteľný i hnuteľný majetok chráni a zveľaďuje tak, aby slúžil potrebám klubu. Evidenciu majetku a hospodárenie s ním vykonáva v zmysle platných predpisov.
2. Klub vytvára k svojej činnosti materiálne aj finančné predpoklady.
3. Zdrojom majetku sú:

* príjmy z členských príspevkov,
* príjmy z činností napĺňajúcich ciele združenia,
* príjmy zo sponzorstva, darov, časti odvedenej dani z príjmov právnických a fyzických osôb, grantov od fyzických i právnických osôb z tuzemska i zahraničia, príspevky z verejných aj súkromných fondov,
* iné príjmy.

1. Hospodárenie sa riadi rozpočtom schváleným členskou schôdzou.

**Článok VI**

**Zánik združenia**

1. Klub zaniká jeho zlúčením alebo dobrovoľným rozpustením. O rozpustení alebo zlúčení klubu rozhoduje členská schôdza ako najvyšší orgán združenia.
2. V prípade zániku volí Členská schôdza likvidátora, ktorý vykoná majetkové vysporiadanie.
3. Pri zániku sa najprv uhradia záväzky klubu.

**Článok VII**

**Záverečné ustanovenia**

1. Skutočnosti a právne vzťahy týmito stanovami neupravené sa riadia vyhláškami a rozhodnutiami členskej schôdze.
2. Stanovy nadobúdajú platnosť po schválení členskou schôdzou.
3. Zmeny v stanovách nadobúdajú platnosť dňom, kedy ich platným hlasovaním schváli členská schôdza.

*Tieto stanovy boli schválené ustanovujúcou schôdzou Perínskeho klubu mládeže dňa 5.9.2009 v Períne*